**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len ,,ministerstvo“) predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (tlač 506).

Ministerstvo k predloženému poslaneckému návrhu uvádza nasledovné:

**Všeobecne**

Poslaneckým návrhom zákona sa rozširuje skupina detí, na ktoré možno poskytnúť dotáciu na podporu výchovy k stravovacím návykom dieťaťa (ďalej len „dotácia na stravu“). Ide o skupinu detí, ktorých obaja rodičia, resp. osoby, ktorým je dieťa zverené do starostlivosti rozhodnutím súdu, spĺňajú niektorú z podmienok ustanovených v § 4 ods. 3 písm. c) zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky. Navrhovaná právna úprava má za cieľ umožniť poskytnutie dotácie na stravu aj na tie deti, u ktorých možno dôvodne predpokladať, že ich rodičom (osobám, ktorým je dieťa zverené) nevznikne nárok na zvýšený daňový bonus pre deti do 15 rokov veku z dôvodu, že tieto sociálne skupiny spravidla zárobkovú činnosť nevykonávajú. Vzhľadom k tomu, že tieto osoby pravdepodobne nebudú mať nárok na zvýšený daňový bonus, navrhuje sa ako alternatíva k zvýšenému daňovému bonusu poskytovať na ich dieťa dotáciu na stravu.

**Stanovisko**

Navrhované doplnenie právnej úpravy považujeme za odôvodnené a účelné, nakoľko na základe poslednej zmeny právnej úpravy, by sa určité skupiny detí dostali do situácie, kedy by ich rodičom (osobám, ktorým je dieťa zverené do starostlivosti rozhodnutím súdu) nevznikol nárok na daňový bonus a zároveň by nebolo možné poskytnúť na tieto deti dotáciu na stravu. Rozšírenie cieľovej skupiny detí, na ktoré sa bude poskytovať dotácia na stravu, o deti z rodín, ktorým objektívne na základe ich sociálneho statusu s vysokou pravdepodobnosťou nemôže vzniknúť nárok na daňový bonus, preto ministerstvo víta a s navrhovanou právnou úpravou sa v plnom rozsahu stotožňuje.

**Medzirezortné pripomienkové konanie**

**V rámci pripomienkového konania boli uplatnené zásadné pripomienky, ktoré navrhujú**

1. rozšírenie nároku na dotáciu na ďalšie skupiny osôb,
2. čiastkové úpravy znenia návrhu z vecného hľadiska.

**Ad 1.**

**Ministerstvo školstva, vedy, výskumu a športu Slovenskej republiky** (ďalej len „MŠVVaŠ SR“)žiada nárok na dotáciu rozšíriť aj o iné skupiny rodičov, resp. osôb, ktorým je dieťa zverené do starostlivosti, ktorí si nemôžu uplatniť nárok na daňový bonus a ani na predmetnú dotáciu (napr. osamelí rodičia, rodičia, ktorých pracovný pomer je na kratší pracovný čas). MŠVVAŠ SR taktiež žiada nárok na dotáciu pri splnení stanovených podmienok rozšíriť na všetky deti materských škôl a na žiakov stredných škôl.

**Únia miest Slovenska** žiada nárok na dotáciu rozšíriť aj o dieťa, ktorého rodič alebo fyzická osoba, ktorej je dieťa zverené do starostlivosti rozhodnutím súdu, je poberateľom rodičovského príspevku, alebo predĺženého rodičovského príspevku, a v domácnosti nie je iný príjem zo zárobkovej činnosti. Únia miest Slovenska taktiež žiada nárok na dotáciu rozšíriť aj o dieťa, ktorého rodič alebo fyzická osoba, ktorej je dieťa zverené do starostlivosti rozhodnutím súdu, je záujemcom o zamestnanie.

**Komisár pre osoby so zdravotným postihnutím** žiada nárok na dotáciu na podporu rekondičných aktivít rozšíriť o starobných dôchodcov, ktorý poberajú invalidný dôchodok.

Ministerstvo k uvedeným zásadným pripomienkam MŠVVaŠ SR, Únie miest Slovenka a komisára pre osoby so zdravotným postihnutím uvádza, že účelom návrhu zákona nie je rozširovať podporu štátu súvisiacu s prispievaním na stravu detí o skupiny detí mimo posledného ročníka materských škôl a mimo základných škôl. Účelom je len zabezpečiť, aby deťom patriacim do tohto osobného rozsahu nebola upretá podpora zo strany štátu preto, že ich rodičov objektívne nemôže vzniknúť nárok na daňový bonus. Rovnako nie je cieľom zákona vykonávať zmeny v poskytovaní iných druhov dotácií v pôsobnosti ministerstva.

Pripomienky, ktoré sú nad rámec poslaneckého návrhu zákona, ktorý je zameraný na rozšírenie cieľovej skupiny detí, na ktoré sa bude poskytovať dotácia na stravu, o deti, pre ktoré je predprimárne vzdelanie v materskej škole povinné alebo navštevujú základnú školu a ktoré sú súčasne z rodín, ktorým objektívne na základe ich sociálneho statusu s vysokou pravdepodobnosťou nemôže vzniknúť nárok na daňový bonus ministerstvo neodporúča akceptovať, pretože. rozšírenie nároku na dotáciu o ďalšie skupiny osôb by mal negatívny vplyv na štátny rozpočet, s ktorým poslanecký návrh neráta.

**Ad 2.**

**MŠVVaŠ SR** žiada navrhované znenie zákona týkajúce sa predprimárneho vzdelávania v materskej škole zosúladiť s terminológiou používanou v zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov. MŠVVaŠ SR taktiež žiada zosúladiť navrhovanú účinnosť zákona s harmonogramom školského roka a žiada, aby tento návrh zákona nadobudol účinnosť súčasne so začiatkom školského roka 2021/2022.

Ministerstvo sa s týmito pripomienkami MŠVVAŠ SR, nestotožňuje. Navrhované znenie poslaneckého návrhu je v súlade s terminológiou školského zákona, ktorý v § 16 ods. 2 ustanovuje, že predprimárne vzdelanie získa dieťa absolvovaním posledného ročníka vzdelávacieho programu odboru vzdelávania v materskej škole, na čo nadväzuje § 4 ods. 1 písm. a) zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky. Účinnosť od 1. augusta 2021 je potrebná z dôvodu včasného získania zoznamu detí, pre ktoré má byť dotácia poskytnutá. Inak by nebolo možné poskytnúť dotáciu za obdobie od 1. septembra 2021 do 31. decembra 2021 podľa nových pravidiel v dostatočnom časovom predstihu.

**Ministerstvo spravodlivosti Slovenskej republiky obyčajnou pripomienkou a Únia miest Slovenska zásadnou pripomienkou** žiadajú spresniť právnu úpravu pre prípady, kedy jeden z rodičov nežije, je neznámy, nemá dieťa zverené do starostlivosti a podobne, čím sa spresní nová cieľová skupina detí, na ktoré možno poskytnúť dotáciu na stravu. Ministerstvo s pripomienkou súhlasí.

V nadväznosti na pripomienky smerujúce k rozšíreniu cieľovej skupiny detí v predprimárnom vzdelávaní a na základnej škole, ktorých rodičom objektívne nevzniká nárok na daňový bonus, ministerstvo navrhuje zvoliť odlišný mechanizmus poskytovania dotácie na stravu a daňového bonusu, ktorým by sa dosiahol cieľ poslaneckého návrhu zákona.

Ministerstvo navrhuje, ustanoviť novú skupinu detí, na ktoré bude možno poskytnúť dotáciu na stravu, a to deti, ktoré žijú v domácnosti, ktorej členovia si neuplatnili, alebo nemohli uplatniť nárok na daňový bonus. Rodič preukáže neuplatnenie nároku na daňový bonus zriaďovateľovi pri prihlasovaní dieťaťa na stravu a do dotačného programu čestným vyhlásením.

V súvislosti s tým, aby sa zamedzilo súbehu nároku na dotáciu na stravu a zvýšený daňový bonus, ministerstvo navrhuje ustanoviť podmienku, že na dieťa, na ktoré sa poskytuje dotácia na stravu sa neuplatňuje zvýšený daňový bonus.

V nadväznosti na uvedené je potrebné vykonať nasledujúce úpravy:

1. V čl. I body 1 až 3 znejú:

„1. V § 4 sa odsek 3 dopĺňa písmenom c), ktoré znie:

„c) dieťa, ktoré navštevuje posledný ročník materskej školy alebo základnú školu a žije v domácnosti, v ktorej si ani jeden člen domácnosti neuplatnil na toto dieťa nárok na sumu daňového zvýhodnenia na vyživované dieťa, ktoré dovŕšilo šesť rokov veku a nedovŕšilo 15 rokov veku, žijúce s ním v domácnosti podľa osobitného predpisu;34aaa) táto skutočnosť sa žiadateľovi podľa § 4 ods. 4 preukazuje čestným vyhlásením.“.

Poznámka pod čiarou k odkazu 34aaa znie:

„34aaa) § 52zzj ods. 2 písm. c) zákona č. 595/2003 Z. z. o dani z príjmov v znení zákona č. 416/2020 Z. z.“.

2. Poznámka pod čiarou k odkazu 34aaa znie:

„34aaa) § 33 ods. 1 písm. c) zákona č. 595/2003 Z. z. o dani z príjmov v znení zákona č. 416/2020 Z. z.“.

3. V poznámke pod čiarou k odkazu 38 sa vypúšťajú slová „o dani z príjmov“.“.

Novelizačný bod 2 nadobúda účinnosť 1. januára 2022, čo sa premietne do článku o účinnosti.

*Odôvodnenie:*

*Cieľom navrhovanej zmeny je ustanoviť novú skupinu detí, na ktoré bude možné poskytnúť dotáciu na stravu, a to deti, ktoré žijú v domácnosti, ktorej členovia si neuplatnili, alebo nemohli uplatniť nárok na daňový bonus. Rodič preukáže neuplatnenie nároku na daňový bonus zriaďovateľovi pri prihlasovaní dieťaťa na stravu a do dotačného programu čestným vyhlásením.*

*Vzhľadom na skutočnosť, že § 33 ods. 1 písm. c) zákona č. 595/2003 Z. z. o dani z príjmov v znení zákona č. 416/2020 Z. z. nadobúda účinnosť 1. januára 2022, je potrebné pre zamedzenie pochybností osobitne upraviť poznámku pod čiarou s odkazom na predmetné ustanovenie s rovnakou účinnosťou. Novelizačný bod 3 má legislatívno-technický charakter.*

1. V čl. I sa vypúšťajú body 4 a 5.

*Odôvodnenie:*

*Vzhľadom na navrhovanú zmenu podmienok poskytovania dotácie na stravu v § 4 ods. 3 písm. c) sa predmetné body stali nadbytočnými.*

1. Za čl. I sa vkladá čl. II, ktorý znie:

**„Čl. II**

Zákon č. 595/2003 Z. z. o dani z príjmov v znení zákona č. 43/2004 Z. z., zákona č. 177/2004 Z. z., zákona č. 191/2004 Z. z., zákona č. 391/2004 Z. z., zákona č. 538/2004 Z. z., zákona č. 539/2004 Z. z., zákona č. 659/2004 Z. z., zákona č. 68/2005 Z. z., zákona č. 314/2005 Z. z., zákona č. 534/2005 Z. z., zákona č. 660/2005 Z. z., zákona č. 688/2006 Z. z., zákona č. 76/2007 Z. z., zákona č. 209/2007 Z. z., zákona č. 519/2007 Z. z., zákona č. 530/2007 Z. z., zákona č. 561/2007 Z. z., zákona č. 621/2007 Z. z., zákona č. 653/2007 Z. z., zákona č. 168/2008 Z. z., zákona č. 465/2008 Z. z., zákona č. 514/2008 Z. z., zákona č. 563/2008 Z. z., zákona č. 567/2008 Z. z., zákona č. 60/2009 Z. z., zákona č. 184/2009 Z. z., zákona č. 185/2009 Z. z., zákona č. 504/2009 Z. z., zákona č. 563/2009 Z. z., zákona č. 374/2010 Z. z., zákona č. 548/2010 Z. z., zákona č. 129/2011 Z. z., zákona č. 231/2011 Z. z., zákona č. 250/2011 Z. z., zákona č. 331/2011 Z. z., zákona č. 362/2011 Z. z., zákona č. 406/2011 Z. z., zákona č. 547/2011 Z. z., zákona č. 548/2011 Z. z., zákona č. 69/2012 Z. z., uznesenia Ústavného súdu Slovenskej republiky č. 188/2012 Z. z., zákona č. 189/2012 Z. z., zákona č. 252/2012 Z. z., zákona č. 288/2012 Z. z., zákona č. 395/2012 Z. z., zákona č. 70/2013 Z. z., zákona č. 135/2013 Z. z., zákona č. 318/2013 Z. z., zákona č. 463/2013 Z. z., zákona č. 180/2014 Z. z., zákona č. 183/2014 Z. z., zákona č. 333/2014 Z. z., zákona č. 364/2014 Z. z., zákona č. 371/2014 Z. z., zákona č. 25/2015 Z. z., zákona č. 61/2015 Z. z., zákona č. 62/2015 Z. z., zákona č. 79/2015 Z. z., zákona č. 140/2015 Z. z., zákona č. 176/2015 Z. z., zákona č. 253/2015 Z. z., zákona č. 361/2015 Z. z., zákona č. 375/2015 Z. z., zákona č. 378/2015 Z. z., zákona č. 389/2015 Z. z., zákona č. 437/2015 Z. z., zákona č. 440/2015 Z. z., zákona č. 341/2016 Z. z., zákona č. 264/2017 Z. z., zákona č. 279/2017 Z. z., zákona č. 335/2017 Z. z., zákona č. 344/2017 Z. z., zákona č. 57/2018 Z. z., zákona č. 63/2018 Z. z., zákona č. 112/2018 Z. z., zákona č. 209/2018 Z. z., zákona č. 213/2018 Z. z., zákona č. 317/2018 Z. z., zákona č. 347/2018 Z. z., zákona č. 368/2018 Z. z., zákona č. 385/2018 Z. z., zákona č. 4/2019 Z. z., zákona č. 10/2019 Z. z., zákona č. 54/2019 Z. z., zákona č. 88/2019 Z. z., zákona č. 155/2019 Z. z., zákona č. 221/2019 Z. z., zákona č. 223/2019 Z. z., zákona č. 228/2019 Z. z., zákona č. 233/2019 Z. z., zákona č. 301/2019 Z. z., zákona č. 315/2019 Z. z., zákona č. 316/2019 Z. z., zákona č. 319/2019 Z. z., zákona č. 390/2019 Z. z., zákona č. 393/2019 Z. z., zákona č. 462/2019 Z. z., zákona č. 46/2020 Z. z., zákona č. 198/2020 Z. z., zákona č. 296/2020 Z. z., zákona č. 416/2020 Z. z., zákona č. 420/2020 Z. z., zákona č. 421/2020 Z. z., zákona č. 76/2021 Z. z. a zákona č. 215/2021 Z. z. sa mení a dopĺňa takto:

1. V § 33 ods. 1 písm. c) sa na konci bodka nahrádza bodkočiarkou a pripájajú sa tieto slová: „to neplatí, ak sa na vyživované dieťa poskytuje dotácia na podporu výchovy k stravovacím návykom dieťaťa podľa osobitného predpisu.126a)“.

Poznámka pod čiarou k odkazu 126a znie:

„126a) § 4 ods. 3 písm. c) zákona č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov.“.

1. V § 52zzj ods. 2 písm. c) sa na konci bodka nahrádza bodkočiarkou a pripájajú sa tieto slová: „to neplatí, ak sa na vyživované dieťa poskytuje dotácia na podporu výchovy k stravovacím návykom dieťaťa.“.“.

Z dôvodu navrhovanej úpravy sa primerane upraví názov zákona.

Novelizačný bod 1 nadobúda účinnosť 1. januára 2022, čo sa premietne do článku o účinnosti.

*Odôvodnenie:*

*V nadväznosti na predchádzajúce zmeny, ktorými sa rozšíri skupina detí, na ktoré bude možné poskytnúť dotáciu na stravu, je potrebné zamedziť súbehu nároku na dotáciu na stravu a zvýšený daňový bonus. Z tohto dôvodu sa navrhuje ustanoviť podmienku, že na dieťa, na ktoré sa poskytuje dotácia na stravu sa neuplatňuje zvýšený daňový bonus.*

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (tlač 506) **súhlas po zapracovaní pripomienok uvedených v predkladacej správe.**